Jurģis Krāsons
Jurģis Krāsons (dzimis 1970. gada 14. februārī Tukumā) ir latviešu mākslinieks un animācijas filmu režisors. Grupas "Bedre" dalībnieks. Organizē Rojā notiekošo kino, mākslas un kultūras festivālu "Rojal", kura idejas autors ir viņš pats. Mācījies Rojas vidusskolā un Jaņa Rozentāla Rīgas mākslas vidusskolā. 1994. gadā absolvējis Latvijas Mākslas akadēmijas Monumentālās glezniecības nodaļu. 1996. gadā ieguvis maģistra grādu mākslā. 1989. gadā kļuvis par mākslinieku un izstāžu iekārtotāju Dekoratīvi lietišķās mākslas muzejā, kā arī radoši darbojies dažādos medijos. 90. gadu beigās sācis strādāt par mākslinieku vairākās Latvijā veidotās filmās. Vairākas reizes nominēts Lielajam Kristapam; kopumā ieguvis četras Lielā Kristapa balvas. Krāsona otrā animācijas filma " Norīt krupi" (2010) atnesa viņam ne tikai Lielā Kristapa balvu kā labākajam animācijas režisoram, bet arī iespēju piedalīties Kannu starptautiskā kinofestivāla īsfilmu konkursā, kurā Krāsona filma iekļuva deviņu balvas pretendentu sarakstā no vairākiem tūkstošiem festivālam iesniegto filmu. 2020. gadā Krāsons ieguva Lielā Kristapa balvu "Labākais mākslinieka darbs" par filmu "Ko zina Klusā Gerda".